# Анте Готовина

### от Уикипедия, свободната енциклопедия

Анте Готовина хърватски генерал
Роден: | 12 октомври 1955 о. Пашман, Хърватия

Анте Готовина (на хърватски Ante Gotovina) е хърватски генерал, търсен от Международния наказателен трибунал за бивша Югославия за военни престъпления по време на операция Буря през 1995.

## [редактиране] Биография

Анте Готовина е роден на 12 октомври 1955 на остров Пашман, община Задар, в Република Хърватска, тогава част от СФРЮ.

В началото на 1970-те, ненавършил 18-годишна възраст, Анте Готовина напуска страната и се записва във френския Чуждестранен легион, където достига до чин младши сержант. През 1979 г. се уволнява и става френски гражданин. По-късно е нает от частна охранителна фирма и тренира паравоенни групи в Аржентина и Гватемала. Според публикации в пресата Анте Готовина бил замесен в грабежи и изнудване през 1980-те, френски съд го бил осъдил през 1986 г. на пет години затвор по обвинение за кражба на два милиона франка от бизнесмена Анри Саломон [1]. Обаче други публикации оспорват истинността на тези твърдения [2].

През юни 1991 г., след близо 20-годишна емиграция, Готовина се връща в родината си. Там е назначен за командир на 1-ва бригада на Корпуса на националната гвардия (Zbor Narodne Garde). От февруари до април 1992 г. е заместник-командир на специалната част към Генералния щаб на Хърватската армия (ХА), а от април до октомври същата година е назначен в Хърватския съвет за отбрана (ХСО).

На 9 октомври 1992, Анте Готовина, вече с чин генерал-майор, е назначен за командващ Оперативна зона Сплит на ХА, която през 1993 е преименувана на Сплитски военен окръг, и остава на този пост до март 1996 г. На 30 май 1994 е повишен в чин генерал-лейтенант, а в началото на август 1995 г. - в чин генерал-полковник.

На 4 август 1995 ХА предприема офанзива, известна като операция Буря с цел възстановяване контрола върху областта Краина, която спада към хърватските територии отпреди 1991 г. Анте Готовина е главен оперативен командващ на хърватските сили, включени в южното крило на фронта. На 7 август 1995 хърватското правителство обявява, че операция Буря е завършила успешно. Допълнителни действия обаче се провеждат и до към средата на ноември 1995 г. Още в началото на август 1995 г. Анте Готовина премества щаба си в Книн, главния град на областта Краина, включена в Сплитския военен окръг.

На 12 март 1996 г. хърватският президент Франьо Туджман назначава Анте Готовина за главен инспектор в Инспектората на ХА. На 29 септември 2000 г. новият хърватски президент Стипе Месич пенсионира Анте Готовина.

В началото на юли 2001 г. Международният трибунал повдига обвинения срещу Анте Готовина и той преминава в нелегалност. Издирват го хърватската полиция и Интерпол.

В средата на 2003 журналистът Иво Пукианич от хърватския вестник Национал се среща с Анте Готовина, след седеммесечна подготовка, и провежда интервю с него[3]. В него Анте Готовина твърди, че е невинен, че не е беглец, че желае да разговаря със следователете на трибунала. В това интервю Анте Готовина казва, че признава легитимността на трибунала в Хага, въпреки че преди това, непосредствено след пенсионирането си, в едно писмо заедно с още няколко пенсионирани хърватски генерали, твърди, че хърватската Отечествена война се криминализира чрез действията на Международния трибунал в Хага.

През септември 2004 г. жената на Анте Готовина, Дуня Злоич - Готовина, първата жена полковник в ХА, бива върната на работа в хърватското Министерство на отбраната, след като седем години е с неустановен статус [4].

На 17 март 2005 г. Европейският съюз отлага началото на преговорите за присъединяване Хърватско заради неизпълненото обещание на хърватските власти да предадат Анте Готовина на Международния трибунал. Готовина е арестуван на 7 декември 2005 г. на Канарските острови.

## [редактиране] Обвинителен акт срещу Анте Готовина

### [редактиране] Отговорности

Според обвинителния акт[5], [6] Анте Готовина носи индивидуална криминална отговорност за престъпления, които е извършил чрез индивидуални действия или като е действал съвместно с други лица. Анте Готовина е обвинен също и за участие в организирани престъпни действия по време на Операция Буря , заедно с Иван Чермак, Младен Маркач и президента Франьо Туджман, целите на които са били насилствено и трайно да премахнат сръбското население от областа Краина.

По време на Операция Буря и след това, хърватските сили, командвани от Анте Готовина атакуват и установяват контрол върху градове и села в южната част на Краина. Анте Готовина е бил задължен да осигури обществения ред и безопасността на гражданите, но той не изпълнява това свое задължение.

Тъй като е бил на този пост, Анте Готовина, носи отговорност за криминалните действия на подчинените си, в случай че е знаел или е логично да е знаел, че подчинените му ще извършат или са извършили такива действия, а като командващ, въпреки че е имал властта, не е взел разумни мерки за предотвратяване на такива действия или да накаже подчинените си.

### [редактиране] Общи твърдения

През цялото време, за което се отнася този обвинителен акт, областта Краина е била в състояние на въоръжен конфкликт. През цялото това време Анте Готовина е бил длъжен да спазва законите и обичаите на войната, включителено общия член 3 от Женевската конвенция от 1949 г. Действията или бездействието, в които е обвинен Анте Готовина, представляват престъпления против човечеството и са наказуеми по чл. 5 от Устава на Международния трибунал в Хага.

### [редактиране] Обвинения

Според обвинителния акт, обвиняемият Анте Готовина е извършил:

1. (Преследвания) - престъпление срещу човечеството, а именно: преследвания по политически, расови и религиозни причини, наказуемо по чл. 5 (h) във връзка с чл. чл. 7 (1) и 7 (3) от Устава на Трибунала.

2. (Убийства) - нарушение на законите или на обичаите на войната, а именно: убийства по общия чл. 3(1)(a) от Женевската конвенция от 1949, наказуеми по чл. 3 във връзка с чл. 7 (3) от Устава на Трибунала.

3. (Разграбване на имущество) - нарушение на законите или на обичаите на войната, а именно: разграбване на обществено или частно имущество, наказуемо по чл. 3 (e) във връзка с чл. чл. 7 (1) и 7 (3) от Устава на Трибунала.

4. (Безогледно разрушаване на градове и села) - нарушение на законите или на обичаите на войната, а именно: безогледно разрушаване на градове и села, наказуемо по чл. 3 (b) във връзка с чл. чл. 7 (1) и 7 (3) от Устава на Трибунала.

5. и 6. (Депортация и насилствено изселване)

  5. престъпление срещу човечеството, а именно: депортация, наказуема по чл. 5 (d) във връзка с чл. чл. 7 (1) и 7 (3) от Устава на Трибунала.
  6. престъпление срещу човечеството, а именно: други нехуманни действия (насилствено изселване), наказуемо по чл. 5 (i) във връзка с чл. чл. 7 (1) и 7 (3) от Устава на Трибунала.

7 (Други нехуманни действия) - престъпления срещу човечеството, а именно: други нехуманни действия, наказуемо по чл. 5 (i) във връзка с чл. 7 (3) от Устава на Трибунала.

## [редактиране] Военнопрестъпник или герой?

Беглец, издирван за военни престъпления, Анте Готовина е герой в родината си[7], където смятат, че на практика ръководената от него операция Буря довежда до успешен край хърватската отечествена война за независимост от бивша Югославия[8].

По света обаче той е представян като злодей, а Европейският съюз дори поставя като основно условие за започване на преговори с Хърватска предаването на Анте Готовина на Международния трибунал в Хага.

Американското правителство обещава награда от 5 мил. долара за залавянето на Анте Готовина[9].

## [редактиране] Виж още

- Операция Буря

## [редактиране] Външни препратки

- Анте Готовина - обвинителен акт с изменения и допълнения (на английски)
- Обвинителен акт срещу Анте Готовина (на хърватски)
- Анте Готовина - герой! (AnteGotovina.com, сайт, спонсориран от The Croatian-American Association) (на хърватски)
- Анте Готовина несправедливо обвинен от Хага (на английски)
- Търси се за военни престъпления в бивша Югославия: Анте Готовина - награда от 5 милиона щ.д. (на хърватски)
- Готовина при хървати в канадския Норуол (на хърватски)
- Опакото на генералската униформа (на сръбски)
- Страница, посветена на Анте Готовина (на хърватски)
- Анте Готовина - беглец, който държи хърватското бъдеще в ръцете си (на английски)

Взето от „http://bg.wikipedia.org../../../%D0%B0/%D0%BD/%D1%82/%D0%90%D0%BD%D1%82%D0%B5_%D0%93%D0%BE%D1%82%D0%BE%D0%B2%D0%B8%D0%BD%D0%B0_3b49.html“.

Категории: Военни дейци | Хървати

##### Views

- Статия
- Беседа
- Текуща версия

##### Търсене

##### На други езици

- Беларуская
- Bosanski
- Català
- Deutsch
- English
- Esperanto
- Español
- Suomi
- Français
- Hrvatski
- Italiano
- Nederlands
- ‪Norsk (bokmål)‬
- Polski
- Русский
- Slovenščina
- Српски / Srpski
- Svenska